Diari Oficial de la Generalitat Valenciana


Sumari del DOGV 9646, del 24-07-2023 (2023/8132)

RESOLUCIÓ d'11 de juliol de 2023, de la directora general de l'Institut Valencià de Competitivitat Empresarial (IVACE), per la qual es convoca la constitució de borses urgents de treball per a la cobertura temporal de llocs d'estructura del grup A (general), de la plantilla orgànica de l'IVACE.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9646

Data del DOGV
:   24-07-2023

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2023/8132


Data del document
:   11-07-2023

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * Institut Valencià de Competitivitat Empresarial
    * concurs administratiu

RESOLUCIÓ d'11 de juliol de 2023, de la directora general de l'Institut Valencià de Competitivitat Empresarial (IVACE), per la qual es convoca la constitució de borses urgents de treball per a la cobertura temporal de llocs d'estructura del grup A (general), de la plantilla orgànica de l'IVACE. [2023/8132]  
La Resolució, de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del Sector Públic Instrumental de la Generalitat, relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat, regula en el seu apartat PC.15.3.7 la constitució de borses temporals urgents en absència de borses ordinàries i extraordinàries, indicant que es podran constituir pel sistema de valoració de mèrits, havent de distribuir la puntuació de manera que en aquesta un 60 % corresponga a mèrits relacionats amb la formació de les persones aspirants i un 40 % relacionats amb mèrits relacionats amb l'experiència d'aquestes.  
Així mateix, l'apartat ND.72.9.7 del VI Acord estableix el contingut mínim que haurà de tindre la convocatòria de la borsa d'ocupació temporal, que serà el següent:  
a) Grups professionals als quals estiga referida la convocatòria. Excepcionalment, podrà fer-se indicació dels llocs de treball concrets.  
  
b) Requisits exigits per a formar part de la borsa d'ocupació temporal.  
c) Procediment de constitució i ordre de prelació en la formació de la borsa.  
d) Prova, si cal, barem de mèrits i manera d'acreditar-los.  
e) Model d'instància i termini de presentació d'aquesta.  
f) Àmbit territorial de la borsa.  
g) Normes addicionals de funcionament.  
h) Règim d'impugnació de la convocatòria de la borsa.  
Per la seua banda, en data 22 de juny de 2023, amb informe favorable previ de la Comissió de Seguiment del VI Acord de la Comissió de Diàleg Social del Sector Públic Instrumental de la Generalitat, la secretària autonòmica de Model Econòmic i Finançament va resoldre favorablement la sol·licitud presentada per IVACE sobre els criteris generals d'aplicació a les borses urgents d'ocupació temporal dels grups A, B, C i D pel sistema de baremació de mèrits.  
En conseqüència, es resol convocar la constitució de les borses de treball esmentades conformement a les següents bases:  
  
  
Bases de la convocatòria del procés selectiu per a la constitució de borses d'ocupació temporal urgent, mitjançant concurs de mèrits. Grup A (general)  
  
Bases de la convocatòria:  
  
1. Objecte de la convocatòria   
1.1. Aquesta convocatòria té per objecte la constitució d'una borsa d'ocupació temporal de caràcter urgent de conformitat amb el que s'estableix en el VI Acord de la Comissió de Diàleg Social del Sector Públic Instrumental de la Generalitat, relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat, que regula, en l'apartat II.10, les borses d'ocupació temporal establint en el subapartat II.10.2 els diferents tipus de borses d'ocupació temporal, incloent-hi entre aquestes les “borses urgents” (VW.15.3.4), de les quals s'indica que en absència de borses ordinàries i extraordinàries es podran constituir borses pel sistema de valoració de mèrits.  
1.2. Identificació dels llocs per a cobrir mitjançant borsa  
Els llocs per a cobrir tindran les següents característiques:  
Grup: A  
Requisits de formació: títol universitari oficial de llicenciatura, enginyeria, arquitectura o equivalent, o bé títol universitari oficial de grau que, d'acord amb els plans d'estudis vigents, habiliten per a exercir les activitats de caràcter professional relacionades amb les funcions assenyalades per al lloc.  
Funcions del lloc: Estudiar, proposar, inspeccionar i, en general, aquelles funcions de nivell superior comunes a l'àrea o servei en la qual estiga adscrit el lloc per a garantir el funcionament intern i l'activitat desenvolupada per l'IVACE, conforme a la legalitat vigent, seguint criteris d'eficiència i eficàcia.  
  
2. Condicions generals de les persones aspirants  
2.1. Per a l'admissió a aquest procés selectiu, serà necessari complir els requisits següents:  
2.1.1. Nacionalitat: tindre la nacionalitat espanyola o d'un estat membre de la Unió Europea, o d'algun estat al qual siga aplicable la llibertat de circulació de treballadors. Independentment de la seua nacionalitat, el cònjuge de les i els espanyols i de les persones nacionals d'altres estats membres de la Unió Europea, i, quan així ho preveja el tractat corresponent, el cònjuge dels nacionals d'algun estat en què siga aplicable la llibertat de circulació dels treballadors, sempre que no estiguen separats de dret.  
Així mateix i amb les mateixes condicions que els cònjuges, hi poden participar els seus descendents i els del seu cònjuge, menors de vint-i-un anys o majors d'aquesta edat que visquen a costa seua.  
2.1.2. Edat: tindre complits setze anys i no haver arribat a l'edat de jubilació.  
2.1.3. Estar en possessió del títol especificat com a requisit per als llocs convocats o complides les condicions per a obtindre'ls abans de la finalització del termini de presentació de sol·licituds i disposen del certificat que l'acredite.  
Les persones aspirants amb titulacions obtingudes a l'estranger hauran d'estar en possessió de la credencial d'homologació corresponent o, si és el cas, del certificat d'equivalència corresponent. Aquest requisit no serà aplicable als aspirants que hagen obtingut el reconeixement de la qualificació professional, en l'àmbit de les professions regulades, a l'empara de les disposicions de dret de la Unió Europea.  
  
2.1.4. Capacitat: tindre les capacitats i les aptituds físiques i psíquiques que siguen necessàries per a exercir les corresponents funcions o tasques.  
2.1.5. Habilitació: no haver sigut separada o separat, o haver-se revocat el seu nomenament com a personal funcionari interí, amb caràcter ferm, mitjançant un procediment disciplinari, d'alguna administració pública o òrgan constitucional o estatutari, ni trobar-se inhabilitada o inhabilitat per sentència ferma per a l'exercici de qualsevol funció pública o de les pròpies del cos, l'agrupació professional funcionarial o l'escala objecte de les convocatòries. En el cas de personal laboral, no trobar-se inhabilitat per sentència ferma o a conseqüència d'haver sigut acomiadat disciplinàriament de manera procedent per a exercir funcions similars a les pròpies de la categoria professional a la qual es pretén accedir.  
Si es tracta de persones nacionals d'altres estats, no estar inhabilitades o en una situació equivalent, ni haver sigut sotmeses a cap sanció disciplinària o equivalent que impedisca en els mateixos termes i en el seu estat l'accés a l'ocupació pública.  
2.2. Les condicions d'admissió per a formar part de la borsa hauran de reunir-se en el moment de finalització del termini de presentació de sol·licituds i mantindre's durant tot el procés selectiu.  
  
2.3. L'Administració podrà requerir, en qualsevol moment, a les persones aspirants que acrediten el compliment dels requisits exigits per a participar-hi, així com la veracitat de qualsevol dels documents que hagen d'aportar en aquest procés selectiu.  
  
Si els requisits no s'acrediten o els documents no s'aporten, en el termini dels deu dies hàbils següents a la notificació del requeriment, la persona aspirant podrà quedar exclosa del procés selectiu.  
  
3. Forma i termini de presentació de sol·licituds  
3.1. Les persones aspirants han de presentar una sol·licitud conforme al model inclòs en l'annex 1 i formalitzar el corresponent tràmit telemàtic disponible en la seu electrònica d'IVACE:  
  
https://www.ivace.es/index.php/val/component/content/article/367-transparencia/56365-bolsa-de-empleo-temporal-urgente-2'Itemid=100425  
3.2. El termini per a la presentació de sol·licituds s'iniciarà a les 9.00 h de l'endemà de la publicació de la convocatòria en el DOGV i finalitzarà una vegada transcorreguts 20 dies hàbils.  
3.3. Les sol·licituds s'han de presentar per via electrònica, d'acord amb el que estableix la normativa vigent. A aquest efecte, les persones sol·licitants hauran d'estar registrades per a l'ús del sistema d'identificació i signatura electrònica Cp@ri o posseir un certificat digital de signatura electrònica, o DNIe.  
3.4. No seran admeses i, consegüentment, quedaran excloses del procés de participació aquelles persones que no hagen registrat la sol·licitud electrònicament, sense perjudici del que s'indica en l'apartat següent.  
3.5. La presentació de la sol·licitud de participació comporta la declaració responsable relativa al compliment dels requisits de les convocatòries.  
  
4. Admissió de les persones aspirants  
4.1. Les persones aspirants queden vinculades per les dades que hagen fet constar en les seues sol·licituds, i només poden sol·licitar-ne la modificació mitjançant un escrit motivat, dins del termini establit per a la presentació de sol·licituds.  
4.2. Acabat el termini de presentació de sol·licituds, la Direcció General de l'IVACE dictarà resolució, que es publicarà en el Diari Oficial de la Generalitat Valenciana, que contindrà la relació provisional de persones admeses i excloses per a participar en el concurs de mèrits.  
  
4.3. Les persones aspirants, en cas d'error, exclusió o de no figurar en la relació provisional de persones admeses i excloses, podran esmenar electrònicament els defectes en què hagen incorregut en la seua sol·licitud, o fer les al·legacions que consideren convenients en el termini de deu dies hàbils, comptats a partir de l'endemà de la publicació de la resolució a què es refereix la base anterior, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
4.4. Transcorregut el termini anterior, vistes les al·legacions i, si és el cas, esmenats els defectes, es dictarà una resolució que eleve a definitiva la relació de persones admeses i excloses a la del procés selectiu, que es publicarà en el Diari Oficial de la Generalitat Valenciana.  
  
  
5. Procés selectiu i autobaremació  
5.1. Només podran participar en el concurs de mèrits les persones que consten en la llista definitiva de persones admeses. Els mèrits al·legats hauran d'haver sigut obtinguts amb anterioritat a la finalització del termini establit per a la presentació de sol·licituds.  
5.2. A les persones incloses en les llistes esmentades, se'ls concedirà un termini de 10 dies hàbils perquè realitzen, obligatòriament, el tràmit d'autobaremació via telemàtica, omplint degudament el formulari corresponent habilitat en la pàgina web de l'IVACE: https://www.ivace.es/index.php/val/component/content/article/367-transparencia/56534-bolsa-de-empleo-temporal-urgente-2'Itemid=100425, adjuntant a més tots aquells documents acreditatius dels mèrits que s'hi declaren degudament acreditats. Només es valoraran els mèrits al·legats en l'autobarem.  
5.3. Les persones aspirants seran ordenades de major a menor puntuació i conforme a l'ordre de prelació resultant.  
  
6. Àmbit territorial de la borsa  
L'àmbit territorial de la borsa resultant correspondrà a les ciutats d'Alacant, Castelló i València.  
  
  
  
7. Barem de mèrits  
La valoració dels mèrits s'efectuarà d'acord amb el barem que es relaciona a continuació, sent 50 els punts màxims per a computar, dels quals 30 corresponen a mèrits per formació i 20 per als mèrits per experiència.  
7.1) Formació (30 punts màxim):   
7.1.1) Tindre titulacions acadèmiques oficials iguals o superiors a l'exigida en la convocatòria: 3 punts per cada titulació fins a un màxim de 6 punts.  
7.1.2) Coneixement del valencià: fins a un màxim de 9 punts.  
El coneixement del valencià es valorarà fins a un màxim de 9 punts, amb acreditació prèvia d'estar en possessió del corresponent certificat expedit o homologat per la Junta Qualificadora de Coneixements del Valencià, conformement a la següent escala:  
- Coneixement oral o A2: 1 punt.  
- Grau elemental o B1: 3 punts.  
- Nivell B2: 5 punts.  
- Grau mitjà o C1: 7 punts.  
- Grau superior o C2: 9 punts.  
La valoració del coneixement del valencià s'efectuarà puntuant exclusivament el nivell més alt obtingut.  
7.1.3) Coneixement d'idiomes comunitaris: fins a un màxim de 6 punts.  
Es valorarà el coneixement de llengües oficials de la Unió Europea, diferents de la llengua espanyola, segons els nivells especificats, que s'acreditarà documentalment mitjançant títols, diplomes i certificats expedits per les escoles oficials d'idiomes, les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots els que s'indiquen en l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana, tenint en compte les modificacions posteriors per l'ordre de la conselleria competent en matèria d'educació.   
  
El coneixement de l'idioma comunitari es valorarà fins a un màxim de 6 punts, per curs o la seua equivalència si es tracta de cicles de l'escola oficial d'idiomes, o de nivells o certificats segons el Marc Europeu Comú de Referència (nivell bàsic, nivell intermedi i nivell avançat), conformement a l'escala que es detalla en la taula adjunta a aquest punt. La valoració del coneixement de l'idioma comunitari s'efectuarà puntuant exclusivament el nivell més alt obtingut en cada un dels idiomes comunitaris.   
Les equivalències entre els ensenyaments regulats pel Reial decret 967/1988, de 2 de setembre, i els regulats pels reials decrets 944/2003 i 1629/2006, de 29 de desembre (Llei orgànica 2/2006, de 3 de maig) i per la disposició final 1a del Decret 138/2014, de 29 d'agost (Llei orgànica 8/2013, de 9 de desembre) són les que es detallen en la taula adjunta a aquest punt.  
  
7.1.4) Cursos de formació: fins a un màxim de 9 punts pels cursos de formació rebuts o impartits, el contingut dels quals tinga relació amb les funcions i responsabilitats del lloc de treball objecte de la convocatòria, sempre que no constituïsquen requisit indispensable per a participar en el procés de selecció i al mateix temps hagen sigut impartits o homologats per centres o organismes oficials legalment autoritzats i reconeguts.   
Els cursos impartits per una altra mena d'entitats o acadèmies privades només es consideraran si estan homologats per una entitat pública.  
  
- De 100 o més hores: 4 punts.  
- De 50 o més hores: 2 punts.  
- De 25 o més hores: 1,00 punts.  
- De 15 o més hores: 0,50 punts.  
7.2) Experiència (20 punts màxim):   
7.2.1) 0,20 punts per cada mes complet de servei en actiu treballat en l'IVACE en el mateix grup que l'establit en la borsa convocada.  
  
7.2.2) 0,15 punts per cada mes complet de servei actiu prestat en l'Administració de la Generalitat o altres ens del seu sector públic, en el mateix grup que l'establit en la borsa convocada.  
7.2.3) 0,12 punts per cada mes complet de servei actiu prestat en altres administracions públiques, en el mateix grup que l'establit en la borsa convocada.  
7.2.4) 0,10 punts per cada mes complet de servei en actiu treballat en l'IVACE en grup diferent de l'establit en la borsa convocada  
  
7.2.5) 0,05 punts per mes complet de servei en actiu en treballs per compte d'altri, autònoms i professionals en llocs amb funcions equivalents a les del grup establides en la borsa convocada.  
  
  
8. Sistema de qualificació i desempats  
Finalitzada la valoració dels mèrits, se sumarà el total de punts obtinguts i s'ordenarà els aspirants per la puntuació global obtinguda, de major a menor. Quan la puntuació global obtinguda per dos o més aspirants fora igual, s'aplicaran els següents criteris de desempat.  
  
En primer lloc, a favor de la persona amb major puntuació obtinguda en els diferents apartats del barem del concurs, pel mateix ordre en el qual figuren relacionats.  
En cas d'empat, es dirimirà a favor de les persones amb diversitat funcional i, en cas d'haver-hi empat entre elles, a favor de la que major grau de discapacitat tinga.  
En cas que persistisca l'empat, si fora entre persones de diferent sexe, es dirimirà a favor del sexe femení en cas que estiga infrarepresentat dins del col·lectiu de persones que formen part del cos objecte de la convocatòria en la data en què es publique.  
  
9. Constitució de la borsa d'ocupació  
9.1. Realitzada la valoració dels mèrits, la comissió de selecció publicarà les llistes provisionals de la borsa resultant, amb la puntuació obtinguda, i desglossada en els diferents apartats del barem, concedint-se un termini de deu dies hàbils perquè formulen les reclamacions que estimen pertinents en relació amb la baremació.  
9.2. Resoltes les possibles reclamacions, la comissió de selecció, mitjançant un anunci, publicarà la relació definitiva amb la puntuació obtinguda, desglossada en els diferents apartats del barem. Aquesta publicació servirà de notificació a les persones interessades.  
  
10. Aportació de documents per les persones integrants de la borsa  
  
Les persones aspirants que siguen cridades per a la incorporació a IVACE hauran d'aportar prèviament la documentació següent:  
a) Fotocòpia autenticada del títol acadèmic exigible per al lloc segons s'estableix en les bases de la convocatòria, o certificació acadèmica que acredite haver realitzat tots els estudis per a l'obtenció del títol. En el cas de titulacions obtingudes en l'estranger, una fotocòpia autenticada de la credencial d'homologació o, si és el cas, del certificat d'equivalència corresponent. Aquest requisit no serà aplicable als aspirants que hagen obtingut el reconeixement de la qualificació professional, en l'àmbit de les professions regulades, a l'empara de les disposicions de dret de la Unió Europea.  
  
b) Declaració jurada de no haver sigut separada o separat, o haver-se revocat el seu nomenament com a personal funcionari interí, amb caràcter ferm, mitjançant un procediment disciplinari, d'alguna administració pública o òrgan constitucional o estatutari, ni trobar-se inhabilitada o inhabilitat per sentència ferma per a l'exercici de qualsevol funció pública o de les pròpies del cos, agrupació professional funcionarial o escala objecte de les convocatòries. En el cas del personal laboral, no trobar-se inhabilitada o inhabilitat, per sentència ferma o com a conseqüència d'haver sigut acomiadat disciplinàriament de manera procedent, per a exercir funcions semblants a les pròpies de la categoria professional o equivalent a la qual es pretén accedir.  
  
Si es tracta de persones nacionals d'altres estats, no trobar-se inhabilitades o en situació equivalent, ni haver sigut sotmeses a cap sanció disciplinària o equivalent que impedisca en els mateixos termes i en el seu estat l'accés a l'ocupació pública.  
c) Acreditació dels coneixements de valencià mitjançant la presentació dels certificats, diplomes o títols que hagen sigut homologats per la Generalitat. El personal que no puga acreditar aquests coneixements haurà de realitzar els cursos de perfeccionament oportuns que, a aquest efecte, es realitzen.  
Segons el que es preceptua en la normativa, hauran d'acreditar els seus coneixements de valencià, mitjançant un certificat expedit o homologat per la Junta Qualificadora de Coneixements de Valencià (a patir d'ara, JQCV).  
  
11. Comissió de Seguiment de les Borses d'Ocupació Temporal  
Es constituirà en IVACE una comissió de seguiment de les borses d'ocupació temporal encarregada del seguiment de la constitució i el funcionament d'aquestes borses mitjançant una composició paritària amb representants de l'entitat i representants legals de les treballadores i els treballadors de l'IVACE, les funcions de la qual seran com a mínim les següents:  
a) Comprovar els mèrits del personal aspirant en els processos de constitució de les borses.  
b) Sol·licitar, en cas que siga necessari, el certificat de capacitats a l'efecte de demanda d'ocupació.  
Tot això, sense perjudici de totes aquelles altres funcions que s'estimen necessàries per acord dels membres de la comissió esmentada.  
  
12. Publicitat  
Totes les resolucions que es dicten per l'òrgan competent, així com els acords i/o les notes informatives emeses per la Comissió de Seguiment, es publicaran en el web de l'IVACE.  
  
13. Recursos  
13.1. Aquesta convocatòria i tots els actes administratius que es dicten en el desenvolupament del procés selectiu posen fi a la via administrativa. De conformitat amb el que s'estableix en l'article 69, de la Llei 36/2011 de 10 d'octubre, reguladora de la jurisdicció laboral, i sense perjudici dels altres recursos que s'estimen procedents, contra aquesta resolució, podrà presentar-se demanda judicial en la via laboral, davant l'òrgan jurisdiccional corresponent, dins del termini de dos mesos.   
  
  
València, 11 de juliol de 2023.- La directora general de l'VACE: Júlia Company Sanus.